Nariadenie Komisie (ES) č. 2601/2000
zo 17. novembra 2000,
ktorým sa ustanovujú podrobné pravidlá pre vykonávanie nariadenia Rady (ES) č. 2494/95, pokiaľ ide o načasovanie zaradenia nákupných cien do harmonizovaného indexu spotrebiteľských cien
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2494/95 z 23. októbra 1995 o harmonizovaných indexoch spotrebiteľských cien [1], najmä na jeho článok 4 v súvislosti s článkom 5 ods.3,
po konzultácii s Európskou centrálnou bankou [2],
Keďže:
(1) Na základe článku 5 ods.1 písm. b) nariadenia (ES) č. 2494/95 musí každý členský štát vytvoriť harmonizovaný index spotrebiteľských cien (HISC) počínajúc indexom za január 1997.
(2) Podľa článku 2 písm. a) ods. 3 nariadenia Komisie (ES) č. 1749/96 z 9. septembra 1996 o počiatočných vykonávacích opatreniach pre nariadenie Rady (ES) č. 2494/95 o harmonizovaných indexoch spotrebiteľských cien [3], naposledy zmeneného a doplneného nariadením Rady (ES) č. 1688/98 [4], ceny používané v HISC sú nákupné ceny, ktoré vynakladajú domácnosti na nákup individuálnych tovarov a služieb pri peňažných transakciách.
(3) Existuje značný rozsah procesných rozdielov v načasovaní zaradenia nákupných cien do HISC. Je potrebná zosúladená metodológia ohľadne takého načasovania, ktorá by zabezpečila, aby výsledné harmonizované indexy spotrebiteľských cien spĺňali požiadavku porovnateľnosti článku 4 nariadenia (ES) č. 2494/95, najmä pre výrobky, pri ktorých sa môže vyskytnúť rozdiel medzi časom nákupu, platby alebo dodávky a časom spotreby.
(4) Pravidlá v tomto nariadení sú v súlade s definíciami stanovenými v Európskom systéme účtov 1995 (ESÚ 95) založenom nariadením Rady (ES) č.2223/96 z 25. júna 1996 o európskom systéme štátnych a regionálnych účtov v spoločenstve [5], naposledy zmenenom a doplnenom nariadením (ES) č. 448/98 [6], pokiaľ ESÚ 95 je v súlade s cieľom HISC.
(5) Najmä bod 3.89 ESÚ 95 uvádza, že tovary a služby by sa mali vo všeobecnosti zaznamenávať vtedy, keď sa vytvárajú splátky, to jest, keď kupujúci má voči predávajúcemu záväzok.
(6) HISC by mal odrážať zmenu ceny voči bázickému alebo referenčnému obdobiu na základe zmeny vo výdajoch pri zachovaní spotrebiteľského vzorca domácností a zloženia spotrebiteľskej populácie.
(7) Opatrenia stanovené v tomto nariadení sú v súlade so stanoviskom Výboru pre štatistický program založeného rozhodnutím Rady 89/382/EHS, Euratom [7],
PRIJALA TOTO NARIADENIE:
Článok 1
Cieľ
Cieľom tohto nariadenia je zosúladiť načasovanie alebo zaznamenania a zavedenia nákupných cien do harmonizovaného indexu spotrebiteľských cien (ďalej len "HISC") tak, aby harmonizované indexy spotrebiteľských cien boli hodnoverné a vecné a spĺňali požiadavku porovnateľnosti, ktorú stanovuje článok 4 nariadenia (ES) č. 2494/95.
Článok 2
Načasovanie
Ceny používané v HISC sú nákupné ceny, ktoré vynakladajú domácnosti na nákup individuálnych tovarov alebo služieb pri peňažných transakciách. Ceny za tovar sa do HISC zavedú za mesiac, v ktorom boli zistené. Ceny za služby sa do HISC zavedú za mesiac, v ktorom sa začne spotreba služby v zistených cenách.
Článok 3
Vykonanie
Ustanovenia tohto nariadenia budú uplatnené členskými štátmi v decembri 2000 a nadobúdajú účinnosť spolu s indexom za január 2001.
Článok 4
Nadobudnutie účinnosti
Toto nariadenie nadobúda účinnosť dvadsiaty deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 17. novembra 2000